Datum: 26. 8. 2020

**TISKOVNA KONFERENCA OB PREDSTAVITVI AKCIJ SLOVENSKE KARITAS "ZA SRCE AFRIKE" IN "Z DELOM DO DOSTOJNEGA ŽIVLJENJA"**

mag. Nataša Adlešič Barba, vodja Sektorja za razvojno sodelovanje in humanitarno pomoč, Ministrstvo za zunanje zadeve Republike Slovenije

**Mednarodno razvojno sodelovanje in humanitarna pomoč Republike Slovenije**

Slovenija z **mednarodnim razvojnim sodelovanjem** prispeva k bolj uravnoteženemu in pravičnemu svetovnemu razvoju ter prevzema soodgovornost za odpravo revščine in doseganje trajnostnega razvoja v svetu ter s tem uresničevanjem zavez iz Agende za trajnostni razvoj do leta 2030. Poleg mednarodnega razvojnega sodelovanja, Slovenija z **mednarodno humanitarno pomočjo** izraža solidarnost s prizadetimi državami in posamezniki, ki se spopadajo z izrednimi razmerami kot posledicami naravnih in drugih nesreč večjih razsežnosti ali oboroženih spopadov.

Z vstopom v EU in glede na stopnjo gospodarskega razvoja, je Slovenija leta 2004 postala **donatorica uradne razvojne pomoči**. Kot razvita država je prevzela del odgovornosti za odpravo revščine in uravnotežen svetovni razvoj, zato letno namenja določen odstotek bruto nacionalnega dohodka za uradno razvojno pomoč. Temu je leta 2019 namenila **0,16 % bruto nacionalnega dohodka** oz. 77,5 mio EUR, prizadeva pa si za dvig teh sredstev, saj to ni le njena odgovornost, temveč mednarodna zaveza.

**Ministrstvo za zunanje zadeve RS je nacionalni koordinator mednarodnega razvojnega sodelovanja in humanitarne pomoči RS.** V sodelovanju s partnerji oblikuje politike na nacionalni in mednarodni ravni. Pravno podlago predstavlja Zakon o tem področju, Resolucija in pripadajoča Strategija pa sta ključna strateška dokumenta, ki usmerjata delo. S strateškimi usmeritvami Slovenija pozornost uresničevanju ciljev trajnostnega razvoja iz Agende 2030.

**Prednostna vsebinska področja** mednarodnega razvojnega sodelovanja so: (i) spodbujanje miroljubnih in vključujočih družb, s poudarkom na dobrem upravljanju, enakih možnostih, vključno z enakostjo spolov, ter kakovostnem izobraževanju ter (ii) boj proti podnebnim spremembam, s poudarkom na trajnostnem gospodarjenju z naravnimi in energetskimi viri. Enakost spolov in varovanje okolja sta presečni temi mednarodnega razvojnega sodelovanja.

**Prednostna geografska območja** mednarodnega razvojnega sodelovanjaso Zahodni Balkan, evropsko sosedstvo in **Podsaharska Afrika** s poudarkom na najmanj razvitih državah.

Slovenija razvojno pomoč namenja v obliki **večstranske in dvostranske razvojne pomoči**. Približno dve tretjini (64 % v letu 2019) namenja za večstransko razvojno pomoč preko programov EU, institucij in programov OZN in drugih mednarodnih organizacij, približno eno tretjino (36 % v letu 2019) pa za dvostransko razvojno pomoč, in sicer za projekte slovenskih nevladnih organizacij, ustanov, ministrstev, namenskih prispevkov preko mednarodnih organizacij, oprostitev šolnin ipd.

**Mednarodno razvojno sodelovanje in humanitarna pomoč RS v Podsaharski Afriki**

**Podsaharska Afrika s poudarkom na najmanj razvitih državah je ena izmed treh prednostnih območij mednarodnega razvojnega sodelovanja**.

Slovenija namenja Podsaharski Afriki uradno razvojno pomoč večinoma preko večstranskih kanalov, predvsem **v okviru EU (Evropski razvojni sklad), Skupine Svetovne banke in OZN.** Na ta način slovenska pomoč doseže tudi najmanj razvite afriške države, kjer Slovenija ni prisotna s svojo diplomatsko mrežo in je izvajanje razvojnih in humanitarnih projektov iz različnih razlogov oteženo, hkrati pa so ravno v teh državah potrebe pogosto največje. V zadnjih desetih letih Slovenija na ta način za afriške države namenja **približno 10 mio EUR letno**.

Slovenija v države Podsaharske Afrike manjši del sredstev usmerja dvostransko, v zadnjih letih **približno 0,5 mio EUR letno**. Dvostransko sodelovanje predstavljajo predvsem (i) **projekti** slovenskih nevladnih organizacij in ustanov, poleg tega pa tudi (ii) **prispevki ob humanitarnih krizah** in (iii) **štipendije** za študij študentov iz izbranih držav.

(i) Projekti v Podsaharski Afriki, ki jih podpira RS, so osredotočeni na **ustvarjanje pogojev za dostojno življenje najbolj ranljivih družbenih skupin,** in sicer na področje varnosti preskrbe s hrano, dostop do čiste in pitne vode; izboljšanje ekonomskega položaja, pomoč tamkajšnjim beguncem, dostop do izobraževalnih in zdravstvenih storitev ipd.V državah Podsaharske Afrike trenutno potekajo projekti v Ruandi in Ugandi ter regionalni projekt v Zahodni Afriki. V preteklosti so se projekti izvajali i še v Burundiju, Burkini Faso, Etiopiji, Keniji, na Madagaskarju, v Malaviju, Nigru, Republiki Južni Afriki, Sierra Leone, Somaliji in na Zelenortskih otokih. Največji projekt, ki ga je RS podprla v Podsaharski Afriki, je bil projekt telemedicine in e-zdravja na Zelenortskih otokih. Med leti 2011 in 2018 ga je izvajala ITF Ustanova za krepitev človekove varnosti. Vzpostavljenih je bilo 14 centrov telemedicine na vseh poseljenih otokih. Ministrstvo za zunanje zadeve RS je projekt financiralo v skupni višini 1,4 mio EUR.

(ii) V okviru **humanitarnih prispevkov** Podsaharski Afriki je RS letos že tretje leto zapored namenila humanitarni prispevek preko Mednarodnega odbora rdečega križa Demokratični Republiki Kongo za delovanje na področju spolnega izkoriščanja in zlorab. V letu 2019 je za blažitev posledic močnega tropskega ciklona, ki je povzročil obsežne poplave in močno neurje, RS humanitarni prispevek namenila Mozambiku. V preteklih letih je RS namenila humanitarne prispevke ob humanitarnih katastrofah še Čadu, Južnemu Sudanu, Keniji, Libiji, Madagaskarju, Maliju, Nigru, Somaliji, Srednjeafriški republiki in Sudanu.

(iii) RS omogoča **študij** na slovenskih univerzah tudi državljanom iz izbranih držav (države v razvoju). Trenutno na Fakulteti za medicino študira študentka iz Zelenoortskih otokov, v šolskem letu 2019/2020 pa so s študijem pričeli trije študenti iz Gane, dva na Inštitutu Jožef Štefan in eden na Univerzi v Novi Gorici.

**Tekoči projekti, ki jih podpira RS v Podsaharski Afriki**

V **Ruandi** se letos zaključujeta dva triletna projekta, ki jih izvajata slovenski nevladni organizaciji (Slovenska karitas in Mirovni inštitut). Ministrstvo za zunanje zadeve RS sofinancira vsak projekt v skupni vrednosti 200.000 EUR. Projekt Slovenske karitas prispeva k učinkovitejši rabi naravnih virov za trajnostno preživetje najrevnejših prebivalcev na zahodu države, projekt Mirovnega inštituta pa k ekonomski neodvisnost ranljivih skupin žensk in deklet.

V **Ugandi** se nadaljuje projekt, ki ga izvaja Društvo FER. Projekt bo povečal odpornost na krize in varnost preskrbe s hrano in vodo, predvsem med begunskim prebivalstvom. ITF Ustanova za krepitev človekove varnosti pa v **Zahodni Afriki** izvaja regionalni projekt, ki prispeva k izboljšanju zmogljivosti strokovnega osebja na oddelku za makroekonomsko politiko Gospodarske skupnosti zahodnoafriških držav – ECOWAS.

**Sodelovanje Ministrstva za zunanje zadeve RS s Slovensko karitas**

**Slovenska karitas je pomemben izvajalec slovenskih razvojnih in humanitarnih projektov**, predvsem v regiji Podsaharske Afrike in Zahodnega Balkana, letos pa je začelaizvajati tudi humanitarni projekt v Libanonu. S svojo mrežo lokalnih partnerjev in neposrednim dostopom do ljudi na terenu omogoča delovanje v državah, kjer RS nima diplomatsko-konzularnih predstavništev. Od leta 2008 dalje je Ministrstvo za zunanje zadeve RS podprlo projekte Slovenske karitas v skupni višini skoraj 1,4 mio EUR, od tega je bilo 585.000 EUR namenjenih afriškim državam (Burundi in Ruanda).

Slovenska karitas s svojim delom prispeva k razvoju lokalnih okolij v partnerskih državah in izboljšanju življenjskih razmer njihovih prebivalcev. Projekti, ki so bili izbrani na javnih razpisih Ministrstva za zunanje zadeve RS, so se, oziroma se osredotočajo na **doseganje varnosti preskrbe s hrano, dostop do pitne vode, dostop do zdravstvenih storitev, osnovnega šolanja, pridobivanje znanj in veščin, ki najbolj ranljivim družbenim skupinam prebivalstva omogočajo vir dohodka, učinkovito rabo naravnih virov** ipd. V projektne aktivnosti so pogosto vključene lokalne skupnosti, ki živijo v zelo odmaknjenih in težkih razmerah, kjer jih pomoč drugih organizacij redko doseže.

Projekte Slovenske karitas, ki jih je Ministrstva za zunanje zadeve RS podprlo, ministrstvo ocenjuje kot **učinkovite** in **trajnostne**. Projekti so izvedeni v tesnem sodelovanju z lokalnimi **partnerji, ki so na terenu stalno prisotni.** Partnerji (lokalne Karitas in slovenski misijonarji) živijo skupaj s tamkajšnjimi ljudmi, karprispeva k **odličnemu poznavanju lokalnih razmer in potreb. Na ta način projektne aktivnosti odgovarjajo neposredno na potrebe tamkajšnjih ljudi. Sodelovanje s partnerji, ki se nenehno prisotni na terenu, prispeva tudi k dolgoročnim učinkom projektov.** Domačini so vključeni tako v načrtovanje kot izvajanje projektov. Slednje jim prinaša tudi priložnost za zaslužek.

Posebej velja izpostaviti triletni projekt v Ruandi, ki se letos zaključuje. Glavni cilj projekta je izboljšati učinkovito rabo naravnih virov ter možnosti preživetja najrevnejših prebivalcev v zahodni Ruandi. Gre za **primer dobre prakse inovativnega projekta na področju varovanja okolja, predvsem tudi z vidika vključevanja slovenskega podjetja[[1]](#footnote-1) v projekt**,in sicer tako v obliki finančnega prispevka kot v obliki prenosa znanja. Z opremo in pridobljenim znanjem za izdelavo "stisnjenih" zidakov, ki ga slovensko podjetje nudi tamkajšnjemu prebivalstvu, bo lokalno prebivalstvo v odročnih vaseh zahodne Ruande pridobilo nove možnosti razvoja lastnih dejavnosti, ki jim lahko v prihodnje predstavlja pomemben vir dohodka.

Ministrstva za zunanje zadeve RS s Slovensko karitas odlično sodeluje tudi **pri dogodkih ozaveščanja javnosti o pomenu mednarodnega razvojnega sodelovanja in humanitarne pomoči, dogodkih namenjenih strokovnim razpravam** ter pri pripravi strokovnih mnenj in stališč, saj nevladne organizacije z izkušnjami na terenu pomembno pripomorejo tudi k učinkovitejšim politikam na tem področju.

1. Ministrstvo za zunanje zadeve si prizadeva za vključevanje novih partnerjev v financiranje in izvajane mednarodnega razvojnega sodelovanja in spodbuja sodelovanje nevladnih organizacij z zasebnim sektorjem kar preko inovativnih pristopov še dodatno okrepiti ter spodbuditi prispevek zasebnega sektorja k uresničevanju ciljev trajnostnega razvoja. [↑](#footnote-ref-1)